CELEX: 32021D1362
Language: hu
Date: 2021-06-30 00:00:00
Title: A Bizottság (EU) 2021/1362 határozata (2021. június 30.) Írországnak az (EU) 2021/267 európai parlamenti és tanácsi rendelet 3. cikkében meghatározott egyes időszakok meghosszabbítására való felhatalmazásáról (az értesítés a C(2021) 4736. számú dokumentummal történt) (Csak az angol nyelvű szöveg hiteles)

2021.8.16.   
               
               
                  HU
               
               
                  Az Európai Unió Hivatalos Lapja
               
               
                  L 293/19
               
            
         A BIZOTTSÁG (EU) 2021/1362 HATÁROZATA
         (2021. június 30.)
         Írországnak az (EU) 2021/267 európai parlamenti és tanácsi rendelet 3. cikkében meghatározott egyes időszakok meghosszabbítására való felhatalmazásáról
         
            
               (az értesítés a C(2021) 4736. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közlekedésre vonatkozó szabályozás bizonyos területein egyes bizonyítványok és engedélyek megújításával és meghosszabbításával, egyes időszakos ellenőrzések és továbbképzések elhalasztásával, valamint az (EU) 2020/698 rendeletben említett egyes időszakok meghosszabbításával kapcsolatos egyedi és átmeneti intézkedéseknek az elhúzódó Covid19-válságra tekintettel történő megállapításáról szóló, 2021. február 16-i (EU) 2021/267 európai parlamenti és tanácsi rendeletre (1), és különösen annak 3. cikke (4) bekezdésére,
         mivel:
         
                     (1)
                  
                  
                     Az (EU) 2021/267 rendelet 3. cikkének (1) bekezdése meghosszabbítja azon vezetői engedélyek érvényességét, amelyek a 2006/126/EK európai parlamenti és tanácsi irányelv (2) 7. cikkével és I. melléklete 3. pontjának d) alpontjával összhangban egyébként 2020. szeptember 1. és 2021. június 30. között jártak volna le vagy járnának le.
                  
               
                     (2)
                  
                  
                     2021. május 27-én kelt levelében Írország indokolással ellátott kérelmet nyújtott be az (EU) 2021/267 rendelet 3. cikkének (1) bekezdésében meghatározott időszak meghosszabbításának engedélyezése iránt. Írország 2021. június 4-én további információkat nyújtott be kérelmének alátámasztására.
                  
               
                     (3)
                  
                  
                     Írország indokolással ellátott kérelmével engedélyt szeretne kapni az (EU) 2021/267 rendelet 3. cikkének (1) bekezdésében meghatározott, 2020. szeptember 1. és 2021. június 30. közötti időszak négy hónappal történő meghosszabbítására.
                  
               
                     (4)
                  
                  
                     Az Írország által szolgáltatott információk szerint a vezetői engedélyek megújítása Írországban 2021. június 30. után valószínűleg kivitelezhetetlen marad azon intézkedések miatt, amelyeket az ország a Covid19 terjedésének megelőzése vagy megfékezése érdekében hozott.
                  
               
                     (5)
                  
                  
                     Ezen intézkedések közül, amelyek Írország szerint a megújításra váró engedélyek tekintetében elmaradáshoz vezettek, Írország 2020. március 27-től 2020. június 8-ig bezárta a tanulói és vezetői engedélyekre irányuló kérelmeket fogadó szolgálat (National Driving Licence Service, NDLS) központjait. Ezt követően fokozatos újranyitásra került sor, az alábbiak szerint: 2020. június 8-án 20 központot nyitottak újra, majd további 6 központot nyitottak újra 2020. június 22-én, a fennmaradó nyolc központot pedig 2020. június 29-én nyitották újra. A kétméteres távolság megtartására vonatkozó követelmény az újranyitást követően azonban közel egyharmadával csökkentette az NDLS-központok kapacitását.
                  
               
                     (6)
                  
                  
                     Emellett 2021. január 1-jétől 2021. május 17-ig tovább korlátozták a járművezetői vizsgáztatási szolgáltatást, amikor csak az alapvető munkavállalók számára biztosították annak lehetőségét, hogy az NDLS-központokban személyesen nyújtsák be a vezetői engedély vagy a tanulói engedély megújítására vagy kiállítására irányuló kérelmeket. Ez azt jelentette, hogy ezen időszak alatt az ebbe a kategóriába nem tartozó személyek csoportja nem kérelmezhetett vezetői engedélyt vagy tanulói engedélyt.
                  
               
                     (7)
                  
                  
                     2021. május 18-tól az NDLS-központok minden járművezető előtt újra nyitva állnak. A kétméteres közösségi távolságtartás betartására irányuló kérés azonban körülbelül egyharmaddal csökkenti a vezetői engedély vagy a tanulói engedély megújítására vagy kiadására rendelkezésre álló kapacitást.
                  
               
                     (8)
                  
                  
                     Az NDLS-t működtető Közút-biztonsági Hatóság (RSA) 2020 novemberében továbbfejlesztett online szolgáltatást vezetett be, hogy lehetővé tegye az ügyfelek számára, hogy online folyamodjanak vezetői engedélyért. Bár a vezetői engedélyek iránti kérelmek online is benyújthatók, a vezetői engedéllyel rendelkezők nagy része a nyilvántartásba vételi követelmények miatt nem használta az online rendszert. Ez magában foglalja a közszolgáltatási kártya (PSC) birtoklását, amely a közszolgáltatásokhoz való hozzáférés során a személyazonosság igazolására szolgáló, a kormány által kibocsátott kártya. 2020 márciusától júliusig, valamint 2021 januárjától májusig a közszolgáltatási kártyát kibocsátó szolgálat nagyon korlátozott kapacitással működött, és az ügyfelek nem tudtak kártyához jutni. Jelenleg nagy a kereslet a közszolgáltatási kártyák iránt más kormányzati szolgáltatások igénybevétele céljából, valamint az online vezetőiengedély-kérelmek benyújtása iránt is. Ez késlelteti majd egyes ügyfelek számára a vezetői engedély online kérelmezésének lehetőségét, akiknek el kell majd látogatniuk valamelyik NDLS-központba, hogy személyesen kérelmezzék az engedélyt.
                  
               
                     (9)
                  
                  
                     Ezen túlmenően az Írország által szolgáltatott információk szerint mostanra valamennyi kérelmező számára ismét elérhetővé válnak a korábban korlátozott elméleti és vezetői vizsgák. Az (EU) 2021/267 rendeletben előírt meghosszabbítást követően azonban jelentős elmaradás mutatkozik a megújításra váró engedélyek terén.
                  
               
                     (10)
                  
                  
                     2021. január 1-jétől 2021. június 7-ig zárva tartottak a járművezető-elméleti vizsgaközpontok, ezért az első tanulói engedély iránti kérelmek megadását elhalasztották. Jelenleg több mint 120 000 ügyfél vár járművezetői elméleti vizsgára, és ezek közül körülbelül 20 000-et fognak vizsgáztatni júniusban. Az ír hatóságok további terveket dolgoznak ki a kapacitás növelésére (amikor a Covid19-cel kapcsolatos korlátozások lehetővé teszik a növelést) annak érdekében, hogy a következő három hónapban havi 50 000 elméleti vizsgát lehessen lebonyolítani. A Covid19-járvány előtti időszakban havonta körülbelül 12 000 egyeztetett időpontot foglaltak elméleti vizsgák céljára. Az ír hatóságok várakozásai szerint azonban a többletkapacitás azt is jelenti majd, hogy az elkövetkező hónapokban jelentősen fog növekedni azoknak a további ügyfeleknek a száma, akik először kérelmeznek tanulói engedélyt, ami megnövekedett keresletet eredményez majd az NDLS-központokban.
                  
               
                     (11)
                  
                  
                     A járművezetői vizsgáztatási szolgáltatás 2021. január 1. és 2021. június 7. között az alapvető fontosságú munkavállalókra korlátozódott, és legfeljebb 30 000 ügyfél nem tudott járművezetői vizsgát tenni. Most már jelentős további vizsgáztatási kapacitás áll rendelkezésre, ami viszont a sikeres járművezetői vizsgát tevő ügyfelek részéről többletkeresletet támaszt majd az NDLS szolgáltatásai iránt.
                  
               
                     (12)
                  
                  
                     Az Írország által elfogadott intézkedéseknek köszönhetően az elkövetkező hónapokban várhatóan több olyan ügyfél kérelmez majd járművezetői engedélyt, aki első alkalommal tanul vezetni. A várható létszámadatok 2021 júliusa és 2021 szeptembere között havonta körülbelül 42 000 fő, 2021 októberére pedig 22 000 fő, ami jelentősen magasabb a 2021. júniusi 22 600 főhöz képest, valamint a 37 896 első tanulói engedélyhez képest, amelyeket például a 2018. június 1. és 2018. október 31. közötti teljes időszakra vonatkozóan adtak ki.
                  
               
                     (13)
                  
                  
                     Az Írország által szolgáltatott információk szerint a vezetői engedélyek kiállítására irányuló szolgáltatások újraindulásakor várhatóan nőni fog egyrészt a feldolgozandó tanulói engedélyek száma, amennyiben valamely személy megfelelt az elméleti vizsgán, másrészt pedig a feldolgozandó vezetői engedélyek száma, amennyiben valamely személy sikeresen teljesítette a vezetői vizsgát. A kérelmek iránti kereslet várhatóan eléri a szokásos feldolgozási adatok 200 %-át, ami tovább fogja terhelni az engedélyező szolgálat kapacitását.
                  
               
                     (14)
                  
                  
                     Az Írország által szolgáltatott információk alapján a legfrissebb előrejelzések szerint a 2021 júniusa és 2022 májusa közötti 12 hónap alatt 1,1 millió kérelmet fognak benyújtani. Ez ellentétes a havi 60 000-nél kevesebb, illetve tizenkét hónapos időszak esetében valamivel több mint 700 000 db szokásos kérelemszámmal. A 2021–2022-es időszakban a teljes kereslet növekedése különösen 2021. június–októberben fokozódott, és a legtöbb hónapban a várható teljes havi kereslet meghaladja az 110 000-et. A két méteres közösségi távolságtartás szabálya miatt az NDLS-központokban csökkent a kapacitás, ami azt eredményezi, hogy a központoknak nincs lehetőségük a normál átbocsátási eredmények tartására.
                  
               
                     (15)
                  
                  
                     Az Írország által szolgáltatott információk szerint a négy hónappal történő meghosszabbítás kérelmezésének indokát az adja, hogy a fentiekben leírtaknak megfelelően az NDLS-központok megújítási és kibocsátási kapacitásának igen jelentős elmaradása halmozódott fel. Az adatok azt mutatják, hogy a 2020 második felében és 2021-ben megújítandó tanulói engedélyek több mint 40 %-át nem újították meg. Az ír hatóságok várakozásai szerint a kért meghosszabbítás enyhíteni fogja az engedélyezési rendszer terheit azáltal, hogy 2021 utolsó negyedévében akár 100 000 kérelemmel csökkenti a keresletet. Következésképpen a Covid19-cel kapcsolatos korlátozások enyhítését követően az NDLS-központok megújítási és kibocsátási kapacitása visszatérhet a rendes teljesítményhez.
                  
               
                     (16)
                  
                  
                     A meghosszabbítást azon járművezetők esetében kérik, akiknek a vezetői engedélye 2021. július 1. és október 31. között jár le, amely időszakban az NDLS-központokban nagy a kereslet. A korlátozott időkeret nem jelenthet aránytalan kockázatot a közlekedésbiztonságra és -védelemre nézve.
                  
               
                     (17)
                  
                  
                     Írország számára tehát felhatalmazást kell adni arra, hogy az (EU) 2021/267 rendelet 3. cikkének (1) bekezdésében meghatározott, 2020. szeptember 1. és 2021. június 30. közötti időszakot négy hónappal meghosszabbítsa,
                  
               ELFOGADTA EZT A HATÁROZATOT:
         
            1. cikk
            Írország felhatalmazást kap arra, hogy az (EU) 2021/267 rendelet 3. cikkének (1) bekezdésében meghatározott, 2020. szeptember 1. és 2021. június 30. közötti időszakot négy hónappal meghosszabbítsa.
         
         
            2. cikk
            Ennek a határozatnak Írország a címzettje.
         
         
            Kelt Brüsszelben, 2021. június 30-án.
            
               
                  a Bizottság részéről
               
               Adina-Ioana VĂLEAN
               
                  a Bizottság tagja
               
            
         
         
            (1)  HL L 60., 2021.2.22, 1. o.
         
         
            (2)  Az Európai Parlament és a Tanács 2006/126/EK irányelve (2006. december 20.) a vezetői engedélyekről (HL L 403, 2006.12.30., 18. o.).